CELEX: 62008CN0046
Language: sl
Date: 2008-02-08 00:00:00
Title: Zadeva C-46/08: Predlog za sprejetje predhodne odločbe, ki ga je vložilo Schleswig-Holsteinisches Verwaltungsgericht (Nemčija) 8. februarja 2008 – Carmen Media Group Ltd proti Land Schleswig-Holstein in Innenminister des Landes Schleswig-Holstein

24.5.2008   
            
            
               SL
            
            
               Uradni list Evropske unije
            
            
               C 128/17
            
         Predlog za sprejetje predhodne odločbe, ki ga je vložilo Schleswig-Holsteinisches Verwaltungsgericht (Nemčija) 8. februarja 2008 – Carmen Media Group Ltd proti Land Schleswig-Holstein in Innenminister des Landes Schleswig-Holstein
   (Zadeva C-46/08)
   (2008/C 128/29)
   Jezik postopka: nemščina
   Predložitveno sodišče
   Schleswig-Holsteinisches Verwaltungsgericht
   Stranke v postopku v glavni stvari
   
      Tožeča stranka: Carmen Media Group Ltd
   
      Toženi stranki: Land Schleswig-Holstein in Innenminister des Landes Schleswig-Holstein
   Vprašanja za predhodno odločanje
   
               1)
            
            
               Ali je treba člen 49 ES razlagati tako, da sklicevanje na svobodno opravljanje storitev predpostavlja, da sme ponudnik storitev v skladu z določbami države članice, v kateri ima sedež, storitve tam tudi opravljati – v tem primeru: omejitev gibraltarske licence za igre na srečo na „offshore bookmaking“?
            
         
               2)
            
            
               Ali je treba člen 49 ES razlagati tako, da nasprotuje nacionalnemu državnemu monopolu nad prirejanjem športnih stav in loterije (z ne le majhnim tveganjem), ki je odločilno utemeljen na boju proti nevarnostim odvisnosti od iger na srečo, če v tej državi članici zasebni ponudniki storitev lahko izvajajo druge igre na srečo z velikim tveganjem odvisnosti in temeljijo različne pravne ureditve športnih stav in loterije na eni strani ter drugih iger na srečo na drugi strani na različni zakonodajni pristojnosti dežel in zvezne države?
               Če je odgovor na vprašanje za predhodno odločanje (2) pritrdilen:
            
         
               3)
            
            
               Ali je treba člen 49 ES razlagati tako, da nasprotuje nacionalni ureditvi, ki v zvezi z zahtevo za izdajo dovoljenja za prirejanje ali posredovanje iger na srečo določa diskrecijsko pravico organa, ki izdaja dovoljenja, čeprav so pogoji za izdajo zakonsko urejeni?
            
         
               4)
            
            
               Ali je treba člen 49 ES razlagati tako, da nasprotuje nacionalni ureditvi, ki prepoveduje prirejanje in posredovanje javnih iger na srečo na spletu, zlasti če istočasno – čeprav le za prehodno obdobje enega leta – dopušča prirejanje in posredovanje na spletu ob spoštovanju določb o varstvu mladih in igralcev, da bi se z namenom ravnovesja omogočilo prehod na načine posredovanja, ki so dovoljeni v skladu z državno pogodbo, kar koristi zlasti dvema gospodarskima posrednikoma za igre na srečo, ki sta bila doslej dejavna le na spletu?